**TÁJÉKOZTATÓ CT VIZSGÁLATRÓL**

Önt kezelőorvosa CT (computer tomográfiás, számítógépes réteg-) vizsgálatra küldte
Klinikánkra. Ez egy speciális röntgen vizsgálat, amely sok információt képes szolgáltatni
felételezett betegségéről, annak kiterjedéséről, természetéről, továbbá az esetleges kezelés megtervezéséhez ad fontos segítséget.
A CT vizsgálat során röntgensugarakat használunk, melynek mennyisége a vizsgálat típusától
függően változó. Az ionizáló sugárzás szöveti károsító hatással rendelkezik, az általunk
használt berendezések alacsony sugárdózissal működnek, sugárzással összefüggő károsodás
kialakulásának csak statisztikai esélye van. Mivel az ionizáló sugárzás károsíthatja, a magzatot kérjük, jelezze, ha terhes, vagy ha a terhesség lehetősége nem zárható ki.
A vizsgálat időtartalma 10-20 perc. Ennek hossza a vizsgálandó testrész kiterjedésétől,
technikai részletektől, a vizsgált személy együttműködésétől függ.
Betegeinket meghatározott időpontra jegyezzük elő. Súlyos, rossz állapotú betegeket, intenzív
osztályon ápolt vagy eszméletlen betegeket, friss sérülteket soron kívül látunk el. Emiatt a
vizsgálatok kezdése csúszhat, de ezért Önt semmiféle hátrány nem éri, vizsgálata a későbbi
kezdés ellenére is teljes értékű lesz. Megértését és türelmét köszönjük!
Ha testében fémből készült tárgy (protézis, szívritmus szabályozó, nagyméretű fogpótlás) van,
kérjük, jelezze, mert ezek rontják a képminőséget. A vizsgálat előtt a vizsgálandó testrésztől
függően a fémtartalmú tárgyakat (óra, hajcsat, zipzár, öv, melltartó, fülbevaló) szíveskedjék
eltávolítani! A ruházat általában maradhat, speciális vizsgálatok esetén – koszorúér CT, alsóvégtagi CT érfestés – elektódákat helyezünk fel, vagy az alsóruházat eltávolítását kérjük, erről külön tájékoztatást adunk! Kérjük, korábbi vizsgálatainak eredményét,
előzőleg készült CT felvételeket szíveskedjék bemutatni!
A vizsgálat ideje alatt mozdulatlanul kell feküdni, többnyire kényelmes testhelyzetben, a
beállított pozícióban. A mozgás akár értékelhetetlenné is teheti a vizsgálatot! A légzésre
vonatkozóan utasításokat fog kapni, kérjük, a vizsgálat eredményessége érdekében ezeket tartsa be!
A hasi vizsgálatokhoz vízben hígított jód vagy bárium tartalmú kontrasztanyagot, vagy vizet
adunk, melynek mennyisége a vizsgálat típusától függ (általában 0,5-1 liter), amit meg kell inni.
Miután elfogyott a kontrasztanyag, meghatározott ideig kell várni, majd ezután kezdjük a
vizsgálatot. Az elfogyasztott folyadék a bélrendszert kitölti, a belek állapotát így lehet
megítélni. Az így bevitt kontrasztanyagnak káros mellékhatása nem ismert, egyes oldatoknak
csekély mértékű hashajtó hatása lehet.
Mellkas, has, nyak vizsgálatánál – és esetenként más testrész vizsgálatakor is – érbe adandó
kontrasztanyagot alkalmazása szükséges.
Vénán keresztül történő kontrasztanyag adása esetén a vizsgálatot követően 30 perc várakozás szükséges, esetlegesen kialakuló allergiás reakciók felismerése érdekében, de ritkán az is előfordulhat, hogy az elvégzett vizsgálatot folytatni vagy kiegészíteni kell.
Az érfestéket, kontrasztanyagot jód tartalmú, vénás injekció formájában adjuk. Ha korábban
volt már kontrasztanyagos vizsgálata, és akkor kellemetlen tünetek, rosszullét alakult ki, ezt
kérjük, feltétlenül közölje! Klinikánkon a napjainkban használt modern, világszerte elterjedt anyagokat
használjuk, általában semmiféle problémát nem szokott okozni. Igen ritkán azonban enyhe
panaszok, tünetek alakulhatnak ki, pl. kiütés, hányinger, hányás, bőrviszketés, még ritkábban
súlyos szövődmények (nehézlégzés, gégeödéma, ájulásérzés). Ezek általában közvetlenül a
kontrasztanyag adásakor jelentkeznek, az enyhe panaszok maguktól elmúlnak. CT laborunkban az allergiás panaszok kezelésére fel vagyunk készülve, kezelésükre megfelelő gyógyszerekkel
rendelkezünk. Súlyos, kórházi felvételt igénylő vagy a keringés összeomlásával, halállal
végződő kontrasztanyag reakció csak több százezer esetből egy esetben jelentkezik, azaz ennek
rizikója elenyésző. Tehát, ha az injekció adása közben (a normálisnak tekinthető
melegségérzeten kívül) vagy utána bármit észlel, azt azonnal szíveskedjék közölni! Esetenként
előfordulhat, hogy az érfal gyengesége miatt a beadott kontrasztanyag a véna melletti
szövetekbe jut ki, és ott az érből kikerülve - az oldat mennyiségétől függően - enyhe vagy
súlyosabb gyulladásos reakciót okoz, mely tünetileg kezelhető. Műtéti feltárás csak igen ritkán válik szükségessé.
A vizsgálatról képi dokumentáció készül, melynek számítógépes feldolgozása után azok
értékelését radiológus szakorvos fogja elvégezni, amiről írásos leletet adunk. Ennek elkészülte
időt vesz igénybe (4- 5 munkanap). A sürgős leleteket egy órán belül elkészítjük.
A leletet átadjuk Önnek, vagy meghatalmazottjának, kérjük az átvétel tényét aláírással igazolni!
- Az elkészült lelet felkerül az EESZT-be (Elektronikus Egészségügyi Szolgáltatási Tér), így
kezelőorvosától is érdeklődhet, valamint ügyfélkapuval rendelkező pácienseinknek
lehetőségük van ezen keresztül elérni.
- Felhívjuk a figyelmét, lehetőség nyílt a képi anyagának biztonságos weboldalon keresztül
történő továbbítására is.
A vizsgálat napján – lehetőség szerint - sok folyadékot (legalább 2 liternyit) fogyasszon, hogy
a kontrasztanyag a vesén át kiválasztódva mielőbb távozzon a szervezetből.
Ha további felvilágosítást igényel, kérjük, forduljon a CT laboratóriumban dolgozó orvoshoz
vagy bármelyik munkatársunkhoz!
Amennyiben ezen felvilágosítás birtokában beleegyezik abba, hogy a CT vizsgálatot Önön
(vagy kiskorú gyermekén) elvégezzük, kérjük, szíveskedjék a beleegyező nyilatkozatot
elolvasni, aláírni!